童丱須知 臧獲篇
作者：史浩
朝代：宋

paragraphs: 人生貴適意，安佚固有以。
便嬖足使令，臧獲皆率俾。
婢實居深閨，奴當立階戺。
內外儻致嚴，家法斯盡理。
怙勢以作威，招權自豐己。
奴或有是人，刑罰不可弛。
銜寃恣狠傲，妒寵專負恃。
奴或有是人，斥逐其可已。
處衆能包容，見得思廉恥。
守分每知足，愛主常歸美。
忠謹輩行服，和柔姊妹喜。
爲之有室家，周旋表終始。
其或小瑕疪，過誤非姦宄。
第當明戒飭，勿遽施鞭捶。
其或肆讒間，作意生荆杞。
第當親骨肉，不可黨奴婢。
骨肉長聚頭，奴婢安可儗。
凡百御下人，讀此味其旨。